Porsche se sportnutse beïndrukFoto: Verskaf Die wêreld is besig om stelselmatig deur sportnutsvoertuie oorgeneem te word. Sedanmotors word een vir een met ŉ sportnuts vervang. In baie opsigte is dit ŉ jammerte, maar dit is wat die mark soek. Dan is daar ŉ spesifieke sportnuts wat ŉ mens nóg verder laat kopkrap – ek verwys daarna as ŉ supersportnuts. Meeste van die premiumvervaardigers het nou al ŉ rolspeler in dié segment. Audi het S- en RS-weergawes van hul Q3, Q5 en Q8; BMW het M-weergawes van die X3, X4, X5, en X6; Jaguar en Land Rover het SV- en SVR-weergawes van die F-Pace, Range Rover Sport en Velar; Mercedes-AMG het ŉ magdom GLC, GLE en G’s in 53- en 63-weergawes; Porsche met sy Macan en Cayenne en laat ons nie die Lamborghini Urus vergeet nie. Foto: Verskaf Meeste mense het gemeen die Italianers sal die versoeking weerstaan, maar tog is daar ŉ Alfa Stelvio, met ŉ Quadrifoglio-weergawe en die Ferrari Purosangue wat in 2021 verwag word. Die feit bly staan – sportnutse, in elke vorm en smaak is hier om te bly. Dit bring my by twee sportnutse wat ek ŉ wyle terug bestuur het. Porsche se Cayenne en Cayenne Coupé. Gelukkig kan ek sê – ŉ Porsche, enige Porsche word eerstens as ŉ sportmotor ontwerp. Dán kan ŉ mens kies hoe jou sportmotor moet lyk. Die gewone Cayenne is vir my bitter mooi, en die koepee een van die eerstes wat vir my mooi genoeg is. Ek is nie ŉ groot liefhebber van koepee-sportnutse nie – ek sien nie die punt nie – koop eerder die volgrootte een en kry die veelsydigheid van die groter kattebak … dit ís mos ŉ sportnuts. Tweedens het elke Porsche ŉ inherente Porsche-gevoel. ŉ Mens kan ŉ Porsche-kenner blinddoek en hy sal weet dis ŉ Porsche, of dit nou ŉ 718, 911, Macan, Cayenne óf Panamera is. Die Cayenne se eerste ontwerpe was vir my maar lelik. Die tweede generasie was ŉ groot verbetering, maar die derde generasie het die ontwerp in die kol. Dit is nou voorwaar ŉ mooi motor. Sportief dog elegant. Foto: Verskaf Die binneruim is soos mens van enige Porsche verwag. Die bougehalte is verstommend. ŉ Cayenne voel asof dit ŉ atoombom kan weerstaan. Die ontwerp van die binneruim is heel konserwatief, en die ergonomie getrou aan hoe Porsche dit wil hê. Daar is altyd verskeie maniere om dieselfde funksie te doen. Een van my gunsteling-dinge van ŉ Porsche is die feit dat daar ŉ raakskerm ís, maar steeds fisieke knoppies wat ŉ mens kan draai om die volume harder of sagter te draai ensovoorts. Die Cayenne se standaard spesifikasievlakke is indrukwekkend. Daar is dan ook opsionele ekstras sodat jy jou Porsche kan verpersoonlik nes jy hom wil hê. Foto: Verskaf Ek het vroeër in die berig gepraat van die feit dat ŉ Porsche eerstens ŉ sportmotor is. Die Cayenne ook. Die baba in die reeks, die Cayenne het ŉ 3,0 V6-turbo-enjin wat 250 kW en 450 Nm bied. Die S, my gunsteling in die reeks, het ŉ nuwe generasie 2.,9 V6-turbo-enjin wat 324 kW en 550 Nm bied. Dan kom die asemrowende Turbo. Hy het ŉ 4,0 V8-turbo-enjin wat 404 kW en 770 Nm bied. Gek. Daar is dan twee hibridiese modelle, die E-Hybrid wat die 3,0 V6 enjin gebruik saam met die elektriese motors – hy bied 340 kW en 700 Nm … en dan die baas van alle Cayenne’s … die Cayenne Turbo S e-Hybrid. Hy gebruik die V8 en die elektriese motors en bied ŉ allemagtige 500 kW en 900 Nm. Hy sal 100 km haal in 3,9 sekondes en aanhou draf tot 295 km/h. Verregaande. Foto: Verskaf Terug na die twee modelle wat ek op die proef gestel het. Die gewone 3,0 Cayenne en die 2,9 Cayenne S Coupé. Op die pad is hul ritgehalte puik. Albei modelle het nie reuse 22”-wiele met laeprofielbande gehad nie, eerder ŉ 19”-band met ŉ lekker 55-profiel. Die vering op die Cayenne is verbasend. Dit is nie hard nie, maar daar is tog amper geen bakrol en die padhouvermoë indrukwekkend vir ŉ sportnuts. Die vermoë om klank te demp in die kajuit is van ŉ baie goeie gehalte en die geraas, vibrasie en felheidvlakke is bitter min. Die Cayenne het ŉ indrukwekkende veiligheidspesifikasie met agt lugsakke standaard en nóg twee opsioneel. Daar is dan die gewone magdom veiligheidstelsels soos ABS, EBD, vastrapbeheer en so meer. Die Cayenne is baie maklik om op te som. Dit is ŉ puik handelsmerk wat vir jou ŉ premium sportnuts bied met ware sportiewe geloofsbriewe. Mens hoef net een keer met ŉ Cayenne Turbo deur ŉ bergpas te jaag – dan maak dit alles sin. Daar’s die wat wil, en die wat kán. Die Cayenne kan. Die reeks lyk só: Die reeks word gedek deur ŉ 2 jaar/ onbeperkte km waarborg en 3 jaar/ 100 000 km omvattende instandhoudingsplan. Die hibridiese modelle se battery dra ŉ 8 jaar/ 160 000 km waarborg. Die kompetisie lyk só: 200 km/h 257 km/h 6 jaar/ 100 000 km omvattende instandhoudingsplan 250 km/h 250 km/h 5 jaar/ 100 000 km omvattende instandhoudingsplan 209 km/h 5 jaar/ 100 000 km omvattende instandhoudingsplan 250 km/h 5 jaar/ 100 000 km omvattende instandhoudingsplan 250 km/h 5 jaar/ 100 000 km omvattende instandhoudingsplan Dié segment is nou wyd. ŉ Mens kan kies en keur nes jy wil. Indien jy in dié klas speel, gaan toetsbestuur almal – maar die Porsche praat bitter hard met my hart.